KLASA: M-221/23

URBROJ: 711-02-01/02-2024-2

Zagreb, 9. siječnja 2024.

 **MIŠEL JAKŠIĆ**

 **zastupnik u Hrvatskom saboru i**

 **gradonačelnik Grada Koprivnice**

**Predmet: mišljenje na zahtjev obveznika Mišela Jakšića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 14. prosinca 2023. pod brojem 711-U-8644-M-221/23-01-4 zaprimilo zahtjev za mišljenje koje je podnio obveznik Mišel Jakšić, zastupnik u Hrvatskom saboru i gradonačelnik Grada Koprivnice.

U podnesenom zahtjevu obveznik navodi da je dana 11. veljače 2022. godine dobio mišljenje Povjerenstva Broj 711-I-589-M-54/22-02-21 vezano uz mogućnost članstva u Sveučilišnom savjetu Sveučilišta Sjever. Nadalje, obveznik ističe da da prema novom Zakonu o visokom obrazovanju i znanstvenoj djelatnosti („Narodne novine" broj 119/22.) isto tijelo više ne postoji te da je kao novo tijelo propisano Sveučilišno vijeće, slijedom čega moli mišljenje može li kao obveznik Zakona o sprječavanju sukoba interesa, a s obzirom na odredbe članka 18. Zakona o sprječavanju sukoba interesa („Narodne novine“, broj 143/21., dalje u tekstu: ZSSI), biti imenovan za člana Sveučilišnog vijeća Sveučilišta Sjever. Obveznik nadalje ističe kako je člankom 11. Zakona o visokom obrazovanju i znanstvenoj djelatnosti propisano da Sveučilištem upravljaju senat i rektor, dok rad javnog sveučilišta i njegovih sastavnica nadzire sveučilišno vijeće. Isto tako, obveznik navodi da je člankom 15. navedenog Zakona propisana nadležnost Sveučilišnog vijeća te da se Sveučilišno vijeće brine o zakonitosti rada javnog sveučilišta, racionalnoj uporabi materijalnih i kadrovskih resursa te ima sljedeće ovlasti: nadzire provedbu odluka senata i rektora, nadzire izvršenje sveučilišnog financijskog plana te upravljanje financijskim sredstvima u skladu sa zakonom i statutom, pokreće postupak razrješenja rektora, potvrđuje godišnje izvješće o poslovanju i provedbi programskog ugovora, daje suglasnost na opravdanost prijedloga troškova osnivanja pravne osobe čijom se osnovnom djelatnošću ostvaruje misija sveučilišta te obavlja druge poslove u skladu sa statutom i drugim općim aktima sveučilišta.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 35. sjednici održanoj 21. prosinca 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 22. Statuta Sveučilišta Sjever propisano je da Sveučilištem upravljaju Senat i rektor, a da rad Sveučilišta nadzire Sveučilišno vijeće.

Nadalje, člankom 42. Statuta propisano je da Sveučilišno vijeće nadzire rad Sveučilišta i njegovih sastavnica te da se sastoji od predsjednika i 8 članova od kojih polovinu članova imenuje Senat, a polovinu osnivač.

Stavkom 5. predmetnog članka Statuta propisano je da predsjednik Sveučilišnog vijeća kao i član Sveučilišnog vijeća kojeg imenuje osnivač ne smije biti državni dužnosnik, član Nacionalnog vijeća, službenik Ministarstva ni zaposlenik i vanjski suradnik Sveučilišta.

Člankom 43. Statuta propisane su ovlasti Sveučilišnog vijeća među kojima se ističu ovlast nadzora provedbe odluka Senata i rektora kao i ovlast nadzora izvršenja sveučilišnog financijskog plana.

 Uvidom u sudski registar Trgovačkog suda u Varaždinu proizlazi kako je Sveučilište Sjever prema pravnom obliku ustanova čiji je osnivač Republika Hrvatska.

 U konkretnom slučaju Povjerenstvo ističe kako obveznik može obavljati funkciju člana Sveučilišnog vijeća budući da je iz popisa ovlasti Sveučilišnog vijeća razvidno da ista ne predstavlja upravljačku funkciju sukladno čl. 18. stavku 1. ZSSI-a. Obveznik za obavljanje navedene funkcije također može primiti i naknadu koju je dužan prikazati u imovinskoj kartici.

 Povjerenstvo pritom ukazuje obvezniku na ograničenje propisano člankom 42. stavkom 5. Statuta Sveučilišta Sjever odnosno da sukladno navedenoj odredbi jedino može obavljati funkciju člana Sveučilišnog vijeća izabranog od strane senata, a budući da je isti državni dužnosnik povodom obnašanja dužnosti zastupnika u Hrvatskom saboru.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Mišel Jakšić, elektroničkom dostavom
2. Objava na internetskoj stranici Povjerenstva
3. Pismohrana